CELEX: C2007/247/58
Language: el
Date: 2007-10-20 00:00:00
Title: Υπόθεση T-301/07: Προσφυγή της 5ης Αυγούστου 2007 — Lumenis Ltd κατά ΓΕΕΑ (FACES)

20.10.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/35
            
         Προσφυγή της 5ης Αυγούστου 2007 — Lumenis Ltd κατά ΓΕΕΑ (FACES)
   (Υπόθεση T-301/07)
   (2007/C 247/58)
   Γλώσσα διαδικασίας: η αγγλική
   Διάδικοι
   
      Προσφεύγουσα: Lumenis Ltd (Yokneam, Ισραήλ) (εκπρόσωποι: S. Malynicz, Barrister, B. Gerber, Solicitor)
   
      Καθού: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα)
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της 1ης Ιουνίου 2007 του δευτέρου τμήματος προσφυγών του ΓΕΕΑ στην υπόθεση R 1532/2006-2·
            
         
               —
            
            
               να καταδικάσει το ΓΕΕΑ στα δικαστικά έξοδα.
            
         Ισχυρισμοί και κύρια επιχειρήματα
   
      Σήμα προς καταχώριση: Το διεθνές λεκτικό σήμα «FACES» για προϊόντα της κλάσεως 10 — αριθ. διεθνούς καταχωρίσεως W0874799
   
      Απόφαση του εξεταστή: Απόρριψη της αιτήσεως καταχωρίσεως στο σύνολό της
   
      Απόφαση του τμήματος προσφυγών: Απόρριψη της προσφυγής
   
      Λόγοι ακυρώσεως: Η προσφεύγουσα, προς στήριξη της προσφυγής της, επικαλείται τους παρακάτω λόγους:
   Πρώτον, η προσφεύγουσα υποστηρίζει ότι το τμήμα προσφυγών δεν εξέτασε τον διακριτικό χαρακτήρα του σήματος σε σχέση με το σύνολο των προϊόντων που προσδιορίζει.
   Δεύτερον, κατά την προσφεύγουσα, η διαπίστωση του τμήματος προσφυγών ότι στις συναλλαγές χρησιμοποιούνται συχνά φωτογραφίες προσώπων για την προώθηση και διάθεση στην αγορά (μάρκετινγκ) προϊόντων δεν τεκμηριώνεται από τις διατάξεις του άρθρου 7, παράγραφος 1, στοιχεία β' και γ', και, εν πάση περιπτώσει, δεν έχει καμία σχέση με αυτές.
   Τρίτον, η προσφεύγουσα ισχυρίζεται ότι το τμήμα προσφυγών δεν εξέτασε την ικανότητα του όρου «FACES» να αποτελέσει περιγραφική ένδειξη των επίμαχων προϊόντων.
   Τέταρτον, η προσφεύγουσα υποστηρίζει ότι το τμήμα προσφυγών πλανήθηκε περί το δίκαιο απαιτώντας το σήμα να είναι εντυπωσιακό, ευφάνταστο ή δημιουργικό για να μην μπορεί να αποτελέσει αντικείμενο ενστάσεων βάσει του άρθρου 7, παράγραφος 1, στοιχείο β', του κανονισμού για το κοινοτικό σήμα.